Line Barfod (EL), 2009-02-19:
Enhedslisten kan bestemt også støtte forslaget.
Der er overhovedet ingen tvivl om, at der er et stort behov for at få sat et loft.
Der er ingen tvivl om, at der er store problemer omkring gæld, og det glæder mig, at så mange partier efterhånden har fået øjnene op for, at gæld er et samfundsproblem.
I de andre nordiske lande har man anerkendt det i mange år og betragtet gæld som et samfundsproblem på linje med alkohol, narkomisbrug, ludomani, incest osv. og har anerkendt, at det er et problem, som både medfører sociale problemer, og omvendt at det, at man er i sociale problemer, kan medføre, at man får gældsproblemer.
De andre nordiske lande har haft offentligt ansatte gældsrådgivere i mange år og har rigtig gode resultater med det, og jeg håber altså, at vi snart får et flertal her i Folketinget, der også vil være med til at sikre, at vi for alvor tager fat på at gøre noget på det her område.
De penge, der er sat af på satspuljen til at lave forsøg med retshjælp er selvfølgelig et lille skridt på vejen, men problemet er jo, at det ikke rækker særlig langt, og at de, der skal til at lave retshjælpen, jo ikke har nogen muligheder for at blive undervist nogen steder eller lære om, hvordan man rådgiver på det her område.
SKAT Korsør er gået i gang med et spændende projekt, hvor de går ud og underviser på ungdomsuddannelserne.
Det her forslag kunne være med til at sikre en del af det, fordi det trods alt lægger et loft over, hvor hurtigt gælden kan vokse, men der er også behov for, at folk lærer at lægge et budget.
Rigtig mange mennesker kommer ud i problemer, fordi de aldrig nogensinde har prøvet at lægge deres eget husholdningsbudget og ikke ved, hvordan tingene hænger sammen.
Der er brug for at lære, hvad det her mærkelige begreb med årlige omkostninger i procent egentlig betyder, og lære at forstå, at hvor meget de her forskellige lån, hvor man får at vide, at de kun koster 100 kr. eller 200 kr. om måneden, egentlig beløber sig til, hvor hurtigt gælden egentlig vokser, og hvor mange penge, det egentlig er, man tilsammen skal betale om måneden, når man tager alle de her forskellige lån.
Det vil kunne få rigtig mange flere mennesker til at få en fornuftig økonomi, i stedet for at gælden bare vokser og vokser.
Så er der faktisk også behov for, at man lærer folk, at man ikke altid skal betale det, man har lovet, man ville betale.
Altså at hvis man bliver syg eller arbejdsløs eller bliver skilt og derfor ikke er i stand til at betale det, man egentlig havde lovet, så er det bedre at sætte sig ned og få noget rådgivning og få kigget på, hvor meget man har råd til at betale og få lavet en fornuftig ordning frem for at blive ved med at prøve at betale, og så bliver man ved med at tage flere og flere lån for at få det til at hænge sammen. En af de klienter, jeg har haft i mit arbejde som advokat på det her område, havde en gæld på 20.000 kr., da hun blev skilt og var alene med et barn.
Men hun var så optaget af, at hun skulle betale det, hun havde lovet at betale, og hun skulle jo samtidig have penge til at betale husleje og mad, så på 2 år var hendes gæld vokset til 200.000 kr., fordi det lån, hun optog, altså var et af den her type lån med meget hurtigvoksende renter og omkostninger.
Det kan gå rigtig galt for rigtig mange mennesker, som ikke kender reglerne på området, og som ikke er i stand til selv at lægge et budget og forstå, hvad tingene går ud på.
Og det er altså ikke kun de allersvageste, der har det sådan, det er mennesker fra alle sociale lag, der aldrig har lært at lægge et budget for sig selv, og som ikke har overblik over, hvad tingene koster, og som har svært ved at forstå, hvordan det hænger sammen.
Derfor er der rigtig meget behov for det her forslag, men også for, at vi på andre områder går ind og ser på, hvad vi kan gøre i forhold til problemerne, hvad kan vi gøre for at tage det alvorligt, ligesom vi tager en bred tilgang til alkoholproblemer og andre alvorlige samfundsproblemer.